無綫藝人黃建東在2011年參加「香港先生選舉」,獲演藝潛能大獎,從而簽約成為無綫電視基本藝人合約男藝員。黃建東其間拍過不少劇集,又參演過多個綜藝節目,包括2021年的《識貨》到2022年的《全城一叮》及《全能司儀選拔大賽》,今年他又報名參加《福祿壽訓練學院》,前晚(7日)播出第2集,黃建東以「一人Avantgardey」姿態跳唱《打雀英雄傳》及《跳舞街》的黃建東,獲阮兆祥讚:「因為我扮過,我知道跳《跳舞街》頭先嗰個版本係幾咁辛苦。」李思捷亦讚黃建東:「你喺公司咁多年,你無論做咩崗位,你都係做盡自己百分之一百,好犀利!」
網民對黃建東再以藝員身分,參加無綫綜藝節目,意見不一,有讚亦有彈,有網民在討論區發文:「個個比賽都有佢(黃建東)份,好心比的機會新人啦,參加咗咁多都唔紅就知自己咩料今日福祿壽又有佢。」
不少網民留言和應:「搶走素人個位。佢自己做電視台,乜都做過晒,又有人脈。知否每一個機會對於素人,是很珍貴」﹑「以佢的履歷,佢的崗位應該係做助教,幫手訓練學員,而唔係搶位。」﹑「呢的機會真係好難得,成日都霸住個位,都唔知想點」﹑「佢咩都去參加,都唔知佢想點。」﹑「因為做極都上唔到位。就乜都要試。」等;
不過亦有網民認為:「扮野(嘢)個門檻對於素人黎(嚟)講高過唱歌,所以好難有真素人」﹑「人人平等」﹑「人哋參加比賽都唔滿意咁奇怪」等。
黃建東前天在社交平台抒發感受:「今次《福祿壽訓練學院》呢個真人show扮嘢比賽機會來了,自己都喺度諗係咪要再參加比賽?怕唔怕會輸?驚唔驚俾人話我參加得太多比賽?
不過心裏面對於演藝嗰團火仲燒得好旺嘅我,諗咗一陣好快就決定報名。因為2022年司儀大賽得到過嘅嘢,已經係屬於2022年,而家係24年喇唔該,it's time for a new chapter la~
同埋參加比賽最緊要係可以挑戰自己,以及繼續發掘自己嘅潛能。我自己成日都好想發掘黃建東唔同嘅可能性,只要我唔怕輸唔怕醜,anything can happen!咁仲有我本身都好鍾意扮嘢㗎嘛,我相信呢個比賽我會玩得好開心~」